[Video] Kamera vang kleuters se middernag-kaskenades vas‘n Skermskoot uit die video Dit was in die geanimeerde rolprent Toy Story waar kykers met die vraag gekonfronteer is: Het speelgoed ŉ geheime lewe wanneer mense die deur van die speelkamer toetrek? ŉ Egpaar van New York is met dieselfde soort vraag gekonfronteer – nie oor speelgoed nie, maar oor die doen en late van hul eie kinders. ŉ Videokamera wat bedoel was om die gesin se babaoppasser te monitor, het beeldmateriaal van Jonathan en Susana Balkin se tweelingseuns opgeneem en dié video versprei nou soos ŉ veldbrand op sosiale media. In dié middernagtelike video kruip die tweejarige Andrew en Ryan uit hul babawiegies om vir ure lank te speel terwyl ma en pa rustig slaap. Hulle speel eers op die bank en maak bollemakiesies voordat hulle kussings op die vloer pak om verder daarop te speel. In ŉ stadium kom Jonathan in die kamer en sit die kinders terug in die wiegie en die kussings terug op die banke, maar etlike minute later klouter hulle weer uit die wiegie om verder te speel. Die video is al meer as 65 miljoen keer op Facebook gekyk. https://www.youtube.com/watch?v=ZCYHjc64Cv8